钦定古今图书集成/理学汇编/文学典/第114卷 > 陈继儒
## 钦定古今图书集成/理学汇编/文学典/第114卷 > 陈继儒

按《明外史》本传：“继儒，字仲醇，松江华亭人。幼颖异，能
文章，同郡徐阶特器重之。长为诸生，与董其昌齐名。
太仓王锡爵招与子衡读书。支硎山王世贞亦雅重
继儒，三吴名下士，争欲得为师友。继儒通明高迈，年
甫二十九，取儒衣冠焚弃之，隐居昆山之阳，为庙祀
二陆，构草堂数椽，焚香晏坐，意豁如也。时锡山顾宪”
成讲学东林，招之，谢弗往。亲亡，葬神山麓，遂筑室东
佘山，杜门著述，有终焉之志。工诗善文，短翰小词，皆
极风致。兼能绘事。又博闻强识，经史、诸子、术伎、稗官
与二氏家言，靡不较核。或刺取琐言僻事，诠次成书，
远近竞购写，征请诗文者无虚日。性喜奖掖士类，屦
常满户外，片言酬应，莫不当意。去暇则与黄冠老衲
穷峰泖之胜，吟啸忘返，足迹罕入城市。其昌为筑来
仲楼招之至。《黄道周疏》称“志尚高雅，博学多通，不如
继儒。”其推重如此。御史吴甡、给事中吴永顺、侍郎沈
演等先后论荐，谓继儒道高齿茂，宜如聘吴与弼故

按《列朝诗集》，仲醇少为高才生，与董元宰、王辰玉齐
名。年未三十，取儒衣冠焚弃之，与徐生益孙结隐于
小昆山。仲醇为人重然诺，饶智略，精心深衷，妙得老
子、《阴符》之学。娄东四王公雅重仲醇，两家子弟如云，
争与仲醇为友，惟恐不得当也。元宰久居词馆，书画
妙天下，推仲醇不去口，海内以为董公所推也，咸归
仲醇。而仲醇又能延招吴越间穷儒老宿隐约饥寒
者，使之寻章摘句，族分部居，刺取其琐言僻事，荟蕞
成书，流传远迩，款启寡闻者，争购为枕中之秘。于是
眉公之名，倾动寰宇，远而夷酋土司，咸丐其词章，近
而酒楼茶馆，悉悬其画像。甚至穷乡小邑鬻粔籹市
盐豉者，胥被以眉公之名，无得免焉。直指使者行部，
荐举无虚牍。天子亦闻其名，屡奉诏征用。年八十馀，
卒于余山之精舍。自为《遗令》，纤悉毕具。殁后降乩诗
句，预刻时日，贮箧衍中。其井井如此。